Juni 2014. Jeg vil gerne skifte adresse. Så jeg går ind på PostDanmarks hjemmeside. Der siger min kæreste at jeg så nemt kan gøre det. Men jeg kan ikke logge ind med mit nem-ID, hjemmesiden melder fejl.

Så jeg går da ind på et posthus, hvor jeg bliver mødt med en kvinde som siger "ej, det skal du altså lige gøre online, hej hej". Jeg forsøger at fortælle hende, at det ikke er muligt. Hun siger jeg skal opdatere mit java.

Så går jeg hjem. Til min computer. Opdaterer mit java. Og går ind på PostDanmarks hjemmeside. Her bliver jeg bedt om at logge ind med Nem-ID igen. Det gør jeg så. Og får så endnu en fejlmeddelelse. Jeg forsøger igen og igen at logge ind. Men det kan jeg stadig ikke.

Min kæreste gør sig så den ulejlighed at ringe til PostDanmark for mig. Denne dag var der åbenbart flere end to på arbejde hos kundeservice, så han kom igennem allerede efter 20 minutters tid. Han får at vide at de kan se en gammel fejl fra 2009 på mit login, som de vil rette straks og jeg bør kunne skifte adresse bagefter. Det prøver jeg så på. Uden held. Jeg kan stadig ikke logge ind.

Så ringer jeg selv til PostDanmarks kundeservice og det skal vise sig at blive rigtig festligt, for her bliver jeg tvunget til at høre på den samme instrumental-melodi i 41 minutter.  Hvis satan havde et soundtrack, så var det den melodi. Så efter at 'soundtrack of satan' har tortureret mine øregange i 41 forpulede minutter, kommer jeg endelig igennem til kundeSERVICE. Troede jeg. Men i dag var det åbenbart forsinket aprilsnars-dag, for jeg skal da lige sendes videre til "dem som har med fejl på vores hjemmeside at gøre, fordi det kan vi ikke hjælpe dig med her". Nå. Så sidder jeg igen i 12 skønne minutter med satans soundtrack og venter.
Bliver mødt af medarbejder, som ikke ser nogen grænser for hvor nemt det er at hjælpe mig; "Det er da bare en gammel fejl fra 2009 der har lagt sig på dit login på vores side, det ordner jeg med det samme. Du kan logge ind senere i dag"
"Jamen det sagde I vist også til min kæreste da han ringede og det hjalp altså ikke at rette den fejl?"
"Nå da da. Jamen så gør jeg lige dét at jeg nulstiller din adresse og så skulle du kunne skifte adresse om et døgn."
Wauw. Easy life.

Men igen bliver jeg snydt. For dagen efter forsøger jeg at logge på. Og kan stadig ikke logge på. Jeg finder min tid for dyrebar til at jeg gider sidde og hænge ud med satans ventemelodi i næsten en time igen, så jeg går ind på et posthus og forklarer dem, at kundeservice altså ikke hjalp tilstrækkeligt og at jeg stadig ikke kan logge ind. Og at jeg to gange er blevet "hjulpet" uden held. Og størst af alt: JEG VIL BARE GERNE SKIFTE POSTADRESSE!
Dragen bag kassen kigger tvært på mig og siger så:
"Jaerh, men det kan jeg altså ligesom ikke hjælpe dig med"
"Nej, men jeg skal jo altså skifte adresse, så det er du altså ligesom lidt nødt til" svarer jeg. Så skriver hun et flot telefonnummer på en seddel, som jeg får med og som hun synes jeg skal ringe til.

Åh ja, så skal der rigtig hænges ud i fandens venteklub med satans lounge-musik igen. Den samme instrumentale version af satans ringetone skal tærskes igennem; hver enkelt takt skal gennemlyttes til ørerne har lyst til at lirke sig af mit hoved og gå deres vej. 36 minutter bliver det til denne gang. Og kun 4 minutter da jeg videresendes. Wauw. Sådan! Jeg fik helt lyst til at sende en medalje til PostDanmark, men desværre har jeg også rigtig dårlig erfaring med at sende pakker, så det må blive en anden gang.
Jeg bliver igen mødt af den nok gladeste medarbejder nogensinde, som "kan se at din profil har en fejlmelding, men den retter jeg nu, så du kan logge på om lidt"
"Lover du det, for jeg gider ikke sidde her igen om lidt og se mig selv dø langsomt imens?"
"Hi hi, ja det lover jeg dig"
"Kan jeg ikke lige få din mail til hvis det ikke fungerer?"
"Jo, jeg kan sende dig et dokument til adresse-ændring til hvis du stadig ikke kan logge ind, men tro mig, det kan du"

Et døgn senere går vi ind i juli. Jeg er flyttet. Det er min postadresse ikke. Jeg forsøger at logge ind. Og til alles overraskelse: det kan jeg stadig ikke. Eller jo; men der kommer intet frem, når jeg gør det. Jeg er ikke raketforsker, men jeg har alligevel forsøgt at logge ind fra andres computere også. Så det er altså hverken min computer, mit java, min ged, min onkel eller mit køkken den er gal med - og hvad PostDanmark nu ellers kunne finde på at give skylden.

Jeg udfylder derfor blanketten som jeg har fået tilsendt fra kundeservice-medarbejderen tidligere. Vedhæfter billede af mit pas, som der står. Så skulle alt jo være i skønneste orden, ikke? Jeg sender det retur til hende. Og SÅ skulle min adresse snart være skiftet, ikke?

Så får jeg en mail den 4. juli. Om at jeg skal sende det hele til en anden e-mail. Det gør jeg så med det samme. Den e-mail jeg er blevet bedt om at sende til, får jeg så en mail retur fra, om at mailadressen ikke findes. Wauw.
Så hvad gør man så? Man kan ikke skifte adresse på deres hjemmeside, i deres butikker eller via deres blanketter. Well. Jeg ved det satme heller ikke længere.

***

Opdatering 12. juli

Den 10. juli bliver jeg ringet op af Birthe fra PostDanmark. Hun var enormt flov, undskyldte mange gange og udviste kun forståelse for min irritation over ikke at kunne skifte adresse. Hun har taget kritikken til sig og vil undersøge sagen - og understregede at det klart ikke var sådan det burde være. Jeg vil blive kontaktet af hende igen mandag, så vi kan sikre os at adresseskiftet nu er gået igennem og at jeg kan logge ind på deres hjemmeside. Derfor ændrer jeg også min anmeldelse fra 1 til 3 stjerner.